CELEX: 62020TN0567
Language: hr
Date: 2020-09-10 00:00:00
Title: Predmet T-567/20: Tužba podnesena 10. rujna 2020. – ML protiv Komisije

3.11.2020   
            
            
               HR
            
            
               Službeni list Europske unije
            
            
               C 371/25
            
         
      Tužba podnesena 10. rujna 2020. – ML protiv Komisije
      (Predmet T-567/20)
      (2020/C 371/29)
      Jezik postupka: francuski
      
         Stranke
      
      
         Tužitelj: ML (zastupnici: L. Levi i M. Vandenbussche, odvjetnici)
      
         Tuženik: Europska komisija
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  utvrdi da je ova tužba dopuštena i osnovana;
               
            posljedično:
      
                  —
               
               
                  poništi Odluku Komisije od 30. lipnja 2020. o neprihvaćanju tužiteljeve prijave za postupak javne nabave br. [povjerljivo] (1);
               
            
                  —
               
               
                  naloži naknadu njegove štete koja se sastoji od gubitka mogućnosti da se njegova ponuda ocijeni i da mu se dodijeli ugovor, procijenjen na 1 500 000 eura kroz razdoblje od deset godina;
               
            
                  —
               
               
                  naloži plaćanje simboličnog iznosa od jednog eura na ime naknade štete, uz pridržaj prava prilagodbe tog iznosa;
               
            
                  —
               
               
                  naloži Komisiji snošenje svih troškova.
               
            
         Tužbeni razlozi i glavni argumenti
      
      U prilog osnovanosti tužbe tužitelj ističe tri tužbena razloga.
      
                  1.
               
               
                  Prvi tužbeni razlog temelji se na povredi obveze obrazlaganja. Tužitelj u tom pogledu smatra da je obrazloženje osporavane odluke nedostatno, osobito u pogledu kriterija gospodarske i financijske sposobnosti.
               
            
                  2.
               
               
                  Drugi tužbeni razlog temelji se na povredi dokumentacije za nadmetanje i očitoj pogrešci u ocjeni. Prema osporavanoj odluci, tužitelj nije zadovoljio ni kriterije koji se odnose na gospodarsku i financijsku sposobnost ni one koji se odnose na tehničku i profesionalnu sposobnost. Međutim, tužitelj smatra, s jedne strane, da je jamstveno pismo koje je dao trebalo navesti tuženika da zaključi da je kriterij gospodarske i financijske sposobnosti bio ispunjen. S druge strane, u vezi s kriterijem tehničke i profesionalne sposobnosti, tužitelj smatra da je ispunio kriterij prema kojem je trebao dokazati upravljanje s najmanje dva gospodarstva oznake [povjerljivo] ili gospodarstva s bilo kojom drugom odgovarajućom oznakom.
               
            
                  3.
               
               
                  Treći tužbeni razlog temelji se na povredi prava obrane i načela dobre uprave utjelovljenima u članku 41. Povelje Europske unije o temeljnim pravima, te povredi načela proporcionalnosti i točke 18.7 Priloga I. Financijskoj uredbi (2). Prema tužiteljevu mišljenju, tuženik je utemeljio svoju odluku na informacijama koje se ne nalaze u natječajnoj dokumentaciji i o kojima mu nije dozvolio da se izjasni prije nego je iz njih izvukao štetne posljedice. Osim toga, tužitelj dodaje da ako tuženik smatra da društvo koje je izdalo jamstveno pismo ne ispunjava primjenjive kriterije odabira, trebalo je tražiti njegovu zamjenu, a ne odbiti ponudu u cijelosti.
               
            
         (1)  Povjerljivi podaci su izostavljeni.
      
         (2)  Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL 2018., L 193, str. 1. i ispravak SL 2018., L 294, str. 45.).